El manual del Dolphin

# El manual del Dolphin

Penz, Peter `<peter.penz@gmx.at>`

Bennett, Orville `<obennett@hartford.edu>`

Austin, Michael `<tuxedup@users.sourceforge.net>`

Edmundson, David `<kde@davidedmundson.co.uk>`

Blanchflower, Alan

Reininghaus, Frank `<frank78ac@googlemail.com>`

Traductor: Antoni Bella
revisió KDE Gear 22.04 (17 de gener de 2022)

Dret de reproducció © 2006 Peter Penz

Dret de reproducció © 2006 Bennett, Orville, Michael Austin

Dret de reproducció © 2009 Frank Reininghaus

Avís legal

El Dolphin és el gestor de fitxers predeterminat per al KDE, dissenyat amb la facilitat d'ús com a focus principal.

Capítol 1. Introducció
Introducció

# Capítol 1. Introducció

El Dolphin és el gestor de fitxers predeterminat del Plasma. El seu objectiu és millorar la usabilitat en l'àmbit de la interfície d'usuari. El Dolphin se centra només a ser un gestor de fitxers, mentre que el Konqueror, que en el KDE 3 era el gestor de fitxers predeterminat, i encara es pot utilitzar per a la gestió de fitxers, és un visualitzador universal per a molts tipus de fitxer.

Aquest enfocament del disseny permet als desenvolupadors concentrar-se en l'optimització de la interfície d'usuari per a la tasca específica de la gestió de fitxers.

Si us plau, podeu informar de qualsevol problema o peticions de noves funcionalitats a l'autor del Dolphin a través del diàleg d'informe d'error. Aquest és accessible des del botó Control a la dreta de la barra d'eines en el mode predeterminat, sense la barra de menús; o des del menú Ajuda → Informeu d'un error... de l'aplicació, si s'està mostrant la barra de menús.

Capítol 2. Ús del Dolphin
Ús del Dolphin

# Capítol 2. Ús del Dolphin

## La interfície d'usuari del Dolphin

La següent captura de pantalla mostra la interfície d'usuari predeterminada del Dolphin:

Interfície d'usuari predeterminada del Dolphin.

Els elements de la interfície d'usuari predeterminada són:

- La barra d'eines es pot utilitzar per a un ràpid accés a les accions d'ús freqüent. Aquesta es pot personalitzar fent clic amb el botó dret del ratolí i escollint Configura les barres d'eines... al menú contextual, amb Configura les barres d'eines... des del botó Control a la dreta de la barra d'eines o mitjançant Arranjament → Configura les barres d'eines... des del menú principal.

  Elements de la barra d'eines on la icona és suficient per a conèixer l'ordre, ja que no disposa de text al costat de les icones. Això es pot canviar fent clic del botó dret del ratolí i seleccionant el text de l'element Mostra el text. El botó Control a la dreta de la barra d'eines només es mostra si la barra de menús està oculta.

- La barra de localització, sempre mostrarà el camí cap a la carpeta actual. Es pot canviar entre dos modes diferents. Per a més detalls, vegeu la secció sobre la barra de localització.

- La vista mostra tots els fitxers i carpetes a la carpeta actual.

- El plafó Llocs, proporciona un ràpid accés a les ubicacions preferides i discs o altres suports.

  Si la cerca d'escriptori i la indexació de fitxers estan habilitades al mòdul Cerca a l'escriptori en Arranjament del sistema, el plafó proporcionarà els elements Recents i permetrà cercar per Documents, Imatges, Fitxers d'àudio i Vídeo.

- La barra d'estat. On es mostra el nom, la mida i el tipus de fitxer que es troba actualment sota el punter del ratolí, o el nombre i grandària dels fitxers que estan seleccionats. A la dreta, hi ha un control lliscant de zoom que permet ajustar la mida de les icones a la vista.

- La barra de menús (oculta de manera predeterminada), la qual proporciona accés a totes les ordres i opcions de configuració. Per a una llista de totes les ordres de menú, vegeu la Referència d'ordres. La barra de menús es pot alternar amb Mostra la barra de menús (Ctrl+M) des del menú Arranjament o des del botó Control.

  Si la barra de menús està oculta, totes les seves accions estaran disponibles des del botó Control.

- De manera predeterminada, els plafons addicionals Informació, Carpetes i Terminal estan ocults. Per a més informació, vegeu Plafons.

La vista del Dolphin
La vista del Dolphin

## La vista del Dolphin

### Ús de la vista

La vista mostra tots els fitxers i carpetes a la carpeta actual. Aquests elements són accessibles o manipulats de maneres diferents:

- Un fitxer o carpeta es pot obrir fent-hi clic amb el botó esquerre del ratolí o fent-hi doble clic, si està habilitada l'opció Obre fent doble clic al mòdul Espai de treball → Comportament general a Arranjament del sistema.

- En fer clic a qualsevol element o l'àrea blanca al voltant dels elements amb el botó dret del ratolí s'obrirà un menú contextual que permet accedir a moltes de les accions d'ús freqüent per a l'element o la carpeta actual, respectivament.

- Si es prem el botó esquerre del ratolí sobre un element, però no es deixa anar immediatament, l'element es podrà arrossegar i deixar anar en una altra carpeta a la vista actual o en una altra vista del Dolphin (en una altra finestra del Dolphin o en la mateixa finestra si la vista està dividida, veure a sota) per a moure, copiar o crear un enllaç simbòlic. Els elements fins i tot es poden deixar anar en una altra aplicació per a obrir-los des d'aquesta.

El Dolphin recordarà l'historial de les carpetes visitades. Per a navegar cap enrere o cap endavant en l'historial, es poden utilitzar els botons corresponents a la barra d'eines:

Els botons Enrere i Endavant a la barra d'eines es poden utilitzar per a navegar en l'historial.

Si feu clic amb el botó mig del ratolí, s'obrirà l'element a l'historial en una pestanya nova, mantenint així la pestanya actual amb el seu contingut.

### Aparença de la vista del Dolphin

La barra d'eines conté botons per a controlar l'aparença de la vista:

Els botons de la barra d'eines que controlen l'aparença de la vista.

Tota la configuració i altres opcions concernents es debaten a continuació, és a dir, l'ordenació dels fitxers a la carpeta actual també es pot modificar en el menú Visualitza i en el diàleg Estil de presentació de la vista. De manera predeterminada, aquestes opcions seran recordades per a cada carpeta per separat. Aquest comportament es pot canviar a la secció «General» de la configuració.

#### Modes de vista

Els primers tres botons a la captura de pantalla de sobre canvien entre els modes de vista del Dolphin.

- A la vista Icones, la qual és la predeterminada, els fitxers estaran representats per una icona que mostra el tipus de fitxer, i una icona de carpeta mostrant les subcarpetes. Els noms de les carpetes, dels fitxers i dels elements s'habiliten a Visualitza → Informació addicional, i es mostren a sota de les icones.

- La vista Compacte, mostra el contingut de la carpeta com a icones amb el nom al seu costat i els elements habilitats a Visualitza → Informació addicional sota el nom. Els elements estan agrupats en columnes similars a la Vista breu en el diàleg de fitxers del KDE.

- A la vista Detalls, el contingut de la carpeta es mostra com una llista detallada que conté el nom, la mida i la data de la darrera modificació de cada element. S'hi poden afegir columnes addicionals fent clic a la capçalera d'una columna amb el botó dret del ratolí.

  Al menú contextual de la línia de capçalera, podeu afegir o eliminar el farciment lateral marcant o desmarcant l'element corresponent del menú i podeu escollir entre una amplada de columna personalitzada o automàtica. L'amplada automàtica ajustarà totes les columnes una vegada per a mostrar l'element més llarg a tota la columna, a excepció de la columna Nom on l'extensió se substitueix per «...».

  L'ordre de les columnes es pot canviar arrossegant i deixant anar sobre les capçaleres de la columna, a excepció de la capçalera Nom, la qual sempre serà la primera columna en aquesta vista.

  La vista Detalls permet veure la carpeta actual en forma d'arbre si s'habilita Carpetes expansibles: Cada subcarpeta de la carpeta actual es pot «expandir» o «plegar» fent clic a les icones > o v al seu costat.

Tots els modes de vista tenen suport per a ordenar segons el tipus seleccionat a Visualitza → Ordena per

#### Informació a la vista

En tots els modes de vista, el Dolphin almenys mostrarà una icona i un nom per a cada element. Utilitzant Informació addicional al menú Visualitza o al menú contextual de la capçalera en el mode Detalls, podreu seleccionar mostrar més informació per a cada element:

Mida, Data, Tipus, Puntuació, Etiquetes o Comentari.

Depenent del tipus de fitxer es poden seleccionar criteris d'ordenació addicionals:

Document: Nombre de paraules i línies
Imatge: Mida i orientació
Àudio: Artista, àlbum, durada i pista

El submenú Altres permet seleccionar Camí, Destinació de l'enllaç, Copiat des de, Permisos, Propietari o Grup d'usuari.

#### Vista prèvia

Si la Vista prèvia està habilitada, les icones es basaran en el contingut real del fitxer o de la carpeta, p. ex., per a les imatges es mostrarà una vista prèvia reduïda de la imatge.

#### Divideix

Si es fa clic a Divideix, es mostraran dues vistes que poden mostrar el contingut de carpetes diferents. Això pot ser còmode per a moure o copiar fitxers.

### Selecció de múltiples elements a la vista

Hi ha diverses maneres de seleccionar elements en la vista. Una vegada se selecciona un grup d'elements, totes les accions, com ara Retalla, Copia, Mou a la paperera, i les operacions arrossega i deixa anar, afectaran a tots els elements seleccionats.

#### Selecció d'elements emprant el ratolí

- Podeu prémer el botó esquerre del ratolí en algun lloc de la vista i dibuixar un rectangle al voltant d'un grup d'elements abans de deixar anar el botó. Això seleccionarà tots els elements del rectangle i netejarà la selecció anterior. Si es prem la tecla Maj durant el procés de selecció, es mantindrà la selecció anterior.

- Si es prem la tecla Ctrl mentre es fa clic sobre un element amb el botó esquerre del ratolí, es canviarà l'estat de selecció d'aquest. Si es prem la tecla Ctrl mentre es dibuixa un rectangle al voltant d'un grup d'elements com s'ha descrit anteriorment, es canviarà l'estat de la selecció de tots els elements en el rectangle.

- Si es prem la tecla Maj mentre es fa clic sobre un element amb el botó esquerre del ratolí, se seleccionaran tots els elements entre l'element actual anterior i l'element on feu clic.

- Si Mostra un marcador de selecció està habilitada a la pestanya «Comportament» de la secció General de la configuració, apareixeran uns petits botons + o - a la cantonada superior esquerra de l'element que es trobi actualment sota el punter del ratolí. Fent clic en aquest signe se seleccionarà o desseleccionarà l'element, respectivament.

#### Selecció d'elements emprant el teclat

- Si es prem una tecla de fletxa, Re Pàg, Av Pàg, Inici, Fi, el nou element actual serà seleccionat, i la selecció anterior es netejarà.

- Si es manté premuda la tecla Ctrl mentre es prem una de les tecles anteriors, la selecció romandrà sense canvis.

- Si es manté premuda la tecla Maj mentre es prem una de les tecles anteriors, tots els elements entre l'element actual anterior i el nou element actual seran seleccionats.

- Si es prem Ctrl+Espai, es canviarà l'estat de selecció de l'element actual.

- Ctrl+A seleccionarà tots els elements en la vista.

- Ctrl+Maj+A canviarà l'estat de selecció de tots els elements en la vista.

- Seleccioneu un fitxer o carpeta, escriviu les primeres lletres del seu nom i l'element coincident serà seleccionat primer. Per a netejar la selecció i cancel·lar, premeu la tecla Esc o espereu el temps d'espera d'1 segon.

Barra de localització
Barra de localització

## Barra de localització

La barra de localització, la qual es troba a la part superior de la vista del Dolphin, mostra el camí cap a la carpeta actual. La barra de localització té dos modes.

### El mode navega

En el mode «navega», el qual és el predeterminat, el nom de cada carpeta al camí per a la carpeta actual és un botó sobre el qual es pot fer clic per a obrir ràpidament la carpeta. D'altra banda, fer clic al signe «>» a l'esquerra d'una carpeta, obrirà un menú que permet obrir ràpidament una subcarpeta d'aquesta.

Barra de localització en el mode navega.

### El mode edita

En el mode navega, en fer clic a l'àrea grisa a la dreta del camí amb el botó esquerre del ratolí canviarà la barra de localització al mode «edita», en el qual es pot editar el camí utilitzant el teclat. Per a tornar al mode navega, feu clic a la marca de selecció a la dreta de la barra de localització amb el botó esquerre del ratolí.

Barra de localització en el mode edita.

#### Ús dels kioslaves

Si la barra de localització està buida en el mode edita, apareixerà una llista desplegable al davant de la barra de llista amb tots els kioslaves disponibles al sistema. Els kioslaves són programes integrats en el KDE, els quals afegeixen suport per a molts protocols diferents al Dolphin i altres aplicacions del KDE.

Per exemple, amb el kioslave «fish», es pot emprar el Dolphin per a gestionar fitxers i carpetes en una màquina remota que sigui accessible a través de SSH. Per a fer-ho, haureu d'escriure `nom_usuari@maquina_remota` dins la barra de localització. La gestió remota de fitxers es pot fer de forma similar sobre les màquines accessibles remotament mitjançant els protocols FTP, NFS, SFTP, SMB (CIFS) o webdav.

També és possible emprar la llista desplegable dels kioslaves per a accedir a l'Arranjament del sistema, les lletres, la paperera, altres programes i als dispositius connectats. Vegeu la llista desplegable per a veure la llista completa de les capacitats disponibles dels kioslaves al vostre sistema.

Llista dels kioslaves disponibles.

### Llocs i context

Si el plafó Llocs està ocult. En ambdós modes es mostrarà una icona addicional al davant del camí. Es pot fer clic a la icona amb el botó esquerre del ratolí per a obrir un menú que ofereixi accés ràpidament als «llocs» i suports d'emmagatzematge. Per a més detalls, vegeu la secció sobre el plafó Llocs.

El menú contextual de la barra de localització ofereix accions per a canviar entre els modes, i per a copiar i enganxar el camí utilitzant el porta-retalls. Marqueu l'última opció en aquest menú contextual per a veure el camí d'accés complet partint des de la carpeta arrel del sistema de fitxers o per a mostrar el camí partint des de l'entrada actual a Llocs.

Plafons
Plafons

## Plafons

El Dolphin permet una sèrie de plafons que es col·loquen al costat de la vista. Aquests poden habilitar-se en el menú Visualitza → Mostra els plafons. Per a desancorar els plafons, feu clic i arrossegueu un títol de plafó, aquest es pot moure a una posició diferent, fins i tot fora de la finestra.

### Llocs

El plafó Llocs es troba a l'esquerra de la finestra predeterminada. El plafó Llocs mostra les ubicacions que heu marcat. També mostra qualsevol disc o suport connectat a l'ordinador, els elements utilitzats recentment i permet cercar certs tipus de fitxers. L'ordre d'aquestes entrades es pot canviar arrossegant i deixant anar.

La manera més fàcil d'afegir una carpeta al plafó Llocs és arrossegant i deixant anar en aquest. D'altra banda, podeu fer-hi clic dins amb el botó dret del ratolí i escollir Afegeix una entrada... des del menú contextual. El primer procediment crea un ampli sistema d'adreces d'interès, el segon procediment es pot utilitzar per a afegir el camí actual de la barra de localització, qualsevol carpeta o dispositiu desitjat. S'obrirà un diàleg on es podran editar l'etiqueta, la ubicació i la icona, i l'ús d'aquesta entrada es pot restringir al Dolphin.

Un clic del botó dret del ratolí obrirà el menú contextual per a editar, afegir, ocultar o eliminar les entrades i canviar la mida de les icones a un dels valors predefinits o bloquejar/desbloquejar els plafons.

El menú contextual conté una acció per a obrir l'entrada en una pestanya nova. Els dispositius es poden desmuntar emprant el menú contextual.

### Informació

El plafó Informació mostra informació ampliada sobre el/s element/s seleccionat/s, sobre la carpeta actual o el fitxer que actualment restava sota el ratolí, incloent-hi la mida, el tipus i la data de l'última modificació. També compta amb una gran vista prèvia de l'element seleccionat i permet assignar una puntuació, marques i comentaris a aquest.

### Carpetes

El plafó Carpetes mostra una estructura de vista en arbre del sistema de fitxers. Només mostra les carpetes. En fer clic sobre una carpeta amb el botó esquerre del ratolí s'obrirà aquesta a la vista del Dolphin.

Utilitzeu Limita al directori d'inici per a ocultar totes les carpetes a la vista en arbre, excepte el vostre Inici.

### Terminal

Aquest plafó conté un terminal. El terminal s'obrirà a la carpeta que es mostra a la vista del Dolphin. Canviar la carpeta a la vista activa del Dolphin actualitzarà la carpeta de treball del terminal. Canviar el directori en el terminal actualitzarà la carpeta de treball a la vista del Dolphin. El terminal funciona únicament amb suports locals.

Consells ràpids
Consells ràpids

## Consells ràpids

A continuació s'enumeren uns quants consells per a estalviar temps utilitzant el Dolphin.

### Adreces d'interès ràpides

Per a crear ràpidament una adreça d'interès al plafó Llocs per a la carpeta actual, feu clic amb el botó dret del ratolí en l'espai de treball i feu clic a l'opció Afegeix a Llocs en el menú contextual.

### Nota

La visibilitat de l'element del menú corresponent es pot alternar mitjançant la configuració del menú contextual del Dolphin.

### Filtrar els fitxers

El Dolphin és capaç de filtrar fitxers, és a dir, només mostrarà a la vista els elements en què el nom contingui un text donat. Per exemple, si només es volen mostrar els fitxers MP3 d'una carpeta, podeu filtrar per «.mp3». Això farà fora tots els fitxers en què el nom no contingui «.mp3».

Per a filtrar fitxers, en primer lloc cal habilitar la barra de filtres, sigui prement Ctrl+I o a través del menú: Edita → Filtre.... A continuació, podeu introduir el text a filtrar a la barra de filtres. Aquesta es pot inhabilitar prement Esc, o amb un clic del botó esquerre del ratolí sobre la icona Oculta la barra de filtres.

### Trobar fitxers i cercar en els fitxers

El Dolphin és capaç de cercar fitxers i en el seu contingut. Si premeu Ctrl+F o s'utilitza el menú Edita → Cerca..., s'obrirà la barra Cerca ja configurada per a cercar fitxers dintre de la carpeta i qualsevol subcarpeta actual. Comenceu a escriure al quadre d'entrada i s'iniciarà la cerca immediatament.

El Dolphin cerca fitxers i en els fitxers.

La cerca no distingeix majúscules i minúscules, i no requereix comodins (`*foo*` i `foo` són equivalents), però es poden utilitzar comodins dins el terme de cerca. «`*`» coincidirà amb zero o més caràcters, «`?`» només coincidirà amb un únic caràcter.

Aquesta característica es pot utilitzar amb el funcionament dels serveis del Baloo, sense aquests serveis, es llançarà un KIOSlave per a proporcionar els resultats de la cerca.

L'opció d'activar Pertot arreu amb els serveis de cerca del Baloo en totes les carpetes indexades, sense el Baloo, aquesta opció iniciarà la cerca des de la carpeta `Inici` de l'usuari.

El Dolphin cercant amb Més opcions.

Utilitzeu el botó Més opcions per a estendre la barra de Cerca. Proporciona una manera molt còmoda per a l'usuari per a reduir el nombre de resultats de la cerca.

Per a iniciar una cerca, seleccioneu un o més tipus de fitxer (Documents, Àudio, Vídeo, Imatges), un període de temps, puntuació i etiqueta (si heu definit alguna `tag:`foo`` al quadre d'entrada.

És possible netejar la selecció mitjançant el botó Neteja la selecció.

De manera alternativa, podeu utilitzar aquestes opcions al plafó Llocs juntament amb la barra de Filtre per a cercar fitxers utilitzant el Baloo o limitar la cerca als fitxers que coincideixin amb l'expressió de filtratge.

Utilitzeu la icona Desa per a desar una cerca a la secció Cerca per del plafó Llocs per a tornar-hi a entrar de nou ràpidament en el futur.

Utilitzeu la llista desplegable Més eines de cerca per a seleccionar altres eines de cerca diferents de Baloo.

### Muntar els suports d'emmagatzematge

Una forma ràpida per a muntar un suport d'emmagatzematge és fer clic al dispositiu en el plafó Llocs. Això muntarà i obrirà el dispositiu al Dolphin.

### Desfer les accions

El Dolphin és capaç de desfer els canvis que heu realitzat en els fitxers. Per exemple, si moveu un fitxer a la paperera, el Dolphin podrà desfer-ho i moure'l a la seva ubicació original. Per a desfer una acció, premeu Ctrl+Z o seleccioneu Edita → Desfés: (nom de l'acció) en el menú, p. ex., Desfés: Canvia el nom.

### Canviar el nom d'un lot de fitxers

El Dolphin és capaç de canviar el nom de diversos fitxers alhora. Cada fitxer tindrà el nom de fitxer especificat, incloent-hi un número, p. ex., imatge_1.jpg, imatge_2.jpg, imatge_3.jpg. Això pot ser útil, p. ex., per a les fotografies preses amb una càmera digital.

Si voleu canviar el nom d'un lot de fitxers, primer seleccioneu-los. Es pot fer prement el botó esquerre del ratolí i dibuixant un rectangle al voltant d'aquests abans de deixar anar, o mantenint premuda la tecla Ctrl i fent clic a cada fitxer (per a obtenir més detalls sobre la selecció d'elements, vegeu Seleccionar elements a la vista). A continuació, obriu el diàleg per a canviar el nom per lots prement F2 o a través del menú: Fitxer → Reanomena....

A continuació, introduïu el nom que voleu donar als fitxers. El caràcter # haurà d'estar present en el nom. A continuació els fitxers passaran a reanomenar-se, on el caràcter `#` se substituirà per un número consecutiu diferent per a cada fitxer.

Si totes les extensions de fitxer a la selecció són diferents, el nom de tots els fitxers es podrà canviar sense necessitat d'utilitzar un marcador de posició `#` conservant alhora les extensions de fitxer. Això és útil, p. ex., per a canviar el nom d'un fitxer de vídeo i tots els fitxers de subtítols associats, de manera que tinguin el mateix nom de fitxer, però amb extensions diferents.

### Comparar una selecció de fitxers o de carpetes

Si l'aplicació Kompare està instal·lada, podreu utilitzar-la per a veure les diferències entre dos fitxers o carpetes.

Primer, seleccioneu els dos fitxers o carpetes a comparar. A continuació, llanceu l'aplicació Kompare a través del menú: Eines → Compara els fitxers. A continuació, s'obrirà el Kompare mostrant les diferències entre els fitxers o carpetes.

Capítol 3. Configuració del Dolphin
Configuració del Dolphin

# Capítol 3. Configuració del Dolphin

El Dolphin distingeix dos tipus de configuració diferents:

- Les opcions que afecten el comportament general del Dolphin. Aquestes es poden configurar amb el diàleg de Preferències.

- Les opcions que determinen la forma en què es mostra el contingut d'una carpeta al Dolphin. Aquestes opcions es coneixen com a Estil de presentació de la vista i es poden controlar amb els botons de la barra d'eines, a través del menú Visualitza, i amb el diàleg Estil de presentació de la vista. En la configuració predeterminada, totes les carpetes empren el mateix estil de presentació de la vista, però el Dolphin també es pot configurar per a recordar un estil de presentació per carpeta a la secció «General» de la configuració.

## El diàleg de Preferències del Dolphin

El diàleg Preferències s'obre a través d'Arranjament → Configura el Dolphin... al menú de la finestra principal del Dolphin. Les opcions estan dividides en diversos grups als quals es pot accedir fent clic a la icona corresponent a l'esquerra del diàleg.

Totes les opcions, a excepció de la pàgina Inici i la pestanya Barra d'estat a la pàgina General són compartides amb el Konqueror en el mode gestor de fitxers.

### General

Aquest grup conté les opcions que controlen el comportament general del Dolphin. El grup està dividit en quatre subgrups als quals es pot accedir utilitzant la barra de pestanyes a la part superior.

Configuració general al diàleg preferències del Dolphin.

#### La pestanya Comportament

- A la secció Vista, podreu configurar si l'estil de presentació de la vista serà compartit entre les carpetes o si les carpetes recordaran el seu propi estil.

- El Mode d'ordenació controla com s'ordenaran els elements a la vista. Si s'habilita Ordenació natural, l'ordre dels tres fitxers d'exemple serà:

  1. Fitxer_1,

  2. Fitxer_2,

  3. Fitxer_10.

  Si aquesta opció està inhabilitada, s'utilitzarà l'ordenació alfabètica normal, el qual donarà el següent ordre:

  1. Fitxer_1,

  2. Fitxer_10,

  3. Fitxer_2.

- Quan es passa per sobre d'un fitxer o carpeta amb el ratolí, apareixerà una petita finestra amb informació sobre aquest/a al seu costat si Mostra els consells està habilitat.

- Mostra un marcador de selecció mostra un petit botó + o - situat sobre la icona d'un element, si es manté aquest sota el ratolí. Es pot utilitzar per a seleccionar o desseleccionar l'element.

- Habiliteu Reanomena en línia per a utilitzar aquest mode si hi ha seleccionat un sol element. Si aquesta opció està inhabilitada o se seleccionen més elements, es mostrarà un diàleg durant el canvi de nom.

- Habiliteu Commuta entre subfinestres dividides amb la tecla de tabulació permet canviar entre les vistes dividides amb la tecla Tab.

- Inhabiliteu En treure la vista dividida es tanca la subfinestra activa per a tancar la subfinestra activa quan estigui desactivat el mode de vista dividida, p. ex., prement F3.

#### La pestanya Vistes prèvies

En aquesta pestanya, podreu configurar per a quins tipus de fitxer es mostraran vistes prèvies. D'altra banda, podeu triar la mida màxima dels fitxers locals i remots per als quals es generaran vistes prèvies.

Si les vistes prèvies estan habilitades per a les carpetes, es mostraran les vistes prèvies d'alguns fitxers a la carpeta dintre d'una icona de carpeta.

#### La pestanya Confirmacions

A la secció Demana confirmació, es poden habilitar els diàlegs d'avís que es mostren abans de les accions potencialment perjudicials.

També és possible triar l'acció predeterminada per a En obrir un fitxer executable. Hi ha tres opcions, les quals s'anomenen Pregunta sempre, Obre a l'aplicació i Executa un script.

### Avís

Les opcions de confirmació per a Es moguin fitxers o carpetes a la paperera i Se suprimeixin fitxers o carpetes afecten les operacions de fitxers en el Dolphin, Konqueror, Gwenview i totes les aplicacions del KDE que empren el diàleg de fitxers predeterminat del KDE, mentre que Es tanquin finestres del Dolphin amb múltiples pestanyes és una opció específica del Dolphin.

#### La pestanya Barra d'estat

En aquesta pestanya, es poden habilitar alguns elements addicionals per a la barra d'estat, sempre que la barra d'estat sigui prou àmplia:

- L'element Mostra la barra d'estat es pot utilitzar per a canviar la visibilitat de la barra d'estat.

- L'element Mostra el control lliscant de zoom permet canviar la visibilitat del giny de mida de la icona.

- L'element Mostra la informació sobre l'espai es pot utilitzar per a activar i desactivar una barra que mostra la quantitat d'espai lliure a la unitat actual.

### Inici

Aquest grup conté les opcions que controlen l'aparença del Dolphin durant l'inici.

Configuració d'Inici al diàleg de preferències del Dolphin.

- L'opció Mostra en iniciar: permet triar la carpeta que s'obrirà a l'inici.

  Si se selecciona l'element Carpetes, pestanyes i estat de la finestra de la darrera vegada, llavors:

  - Quan es llança des de la IGU o CLI sense cap URL, el Dolphin restablirà la sessió

  - Quan es torna a arrencar amb el Dolphin obert, es tornarà a iniciar la sessió amb normalitat una vegada torni el sistema

  - Quan es llança amb algun URL, s'obrirà la finestra del Dolphin mostrant els URL en lloc de restaurar la sessió

  - Quan el Dolphin ja s'està executant i s'obre una finestra nova, aquesta només mostrarà una sola pestanya amb el mateix URL com era visible en una instància prèviament oberta del Dolphin

  La ubicació d'aquesta també es pot introduir directament o triar en un diàleg que s'obre fent clic al botó que mostra una icona de «carpeta». D'altra banda, la ubicació actual o la ubicació predeterminada (la qual és la carpeta de l'usuari) es pot utilitzar com a carpeta d'inici fent clic al botó corresponent.

- Comença en el mode de vista dividida controla si la vista del Dolphin serà o no dividida en les finestres noves.

- Mostra la barra de filtres controla si apareixerà o no la barra de filtres a l'inici. Per a més detalls, vegeu la secció sobre la barra de filtres.

- Fes editable la barra de localització controla si la barra de localització restarà en el mode edita a l'inici. El mode navega de la barra de localització s'utilitza d'una altra manera. Per a obtenir més informació sobre els dos modes, vegeu la secció sobre la barra de localització.

- Obre les carpetes noves en pestanyes controla si el Dolphin hauria d'obrir una carpeta nova en una pestanya nova de la instància actual quan es crida externament. Si no està habilitada, les carpetes noves s'obriran en instàncies noves del Dolphin. De manera predeterminada, aquesta opció està habilitada.

- Si Mostra el camí sencer a la barra de localització està habilitada, es mostrarà el camí sencer de la ubicació actual en el mode navega de la barra de localització. D'altra manera, es mostrarà una versió curta del camí, començant-lo des d'un dels llocs en el plafó Llocs.

- Mostra el camí sencer a la barra de títol fa que sigui fàcil distingir entre fitxers o carpetes amb el mateix nom en carpetes diferents.

### Modes de vista

Aquest grup conté les opcions que controlen el comportament dels modes de vista del Dolphin. Els tres modes de vista (Icones, Compacte i Detalls) són accessibles a través de la barra amb pestanyes a la part superior.

Configuració dels Modes de vista al diàleg de preferències del Dolphin.

#### Opcions comunes per a tots els modes de vista

Els tres modes de vista tenen algunes opcions comunes:

- Els controls lliscants que controlen la mida de les icones. Les mides Predeterminada o Vista prèvia s'utilitzen si les vistes prèvies estan habilitades o inhabilitades, respectivament. Cal tenir en compte que la mida de la icona es pot canviar fàcilment amb el control lliscant de zoom a la barra d'estat si l'opció corresponent està habilitada a la secció «General» de la configuració.

- Una opció per a la lletra utilitzada en el mode de vista: es pot triar o bé la lletra del sistema o una lletra personalitzada.

Les altres opcions a la secció Text només s'aplicaran a un dels modes de vista que es discuteixen a continuació.

#### Icones

- Amplada controla l'amplada màxima que està reservada per al text d'un element de fitxer.

- Màxim de línies significa el nombre màxim de línies de text sota la icona.

#### Compacte

- Amplada màxima controla l'amplada màxima que està reservada per al text d'un element de fitxer.

#### Detalls

- Carpetes expansibles determina si cap carpeta que contingui subcarpetes es mostrarà en una vista en arbre, on els subelements es poden desplegar fent clic amb el botó esquerre del ratolí sobre la icona > i plegar fent clic sobre la icona v.

  La mida de la carpeta permet definir la propietat a emprar per a ordenar les carpetes per la seva mida. És possible ordenar les pel nombre d'elements triant Mostra el nombre d'elements o per la mida del contingut triant Mostra la mida del contingut. Es pot limitar el nivell de recursivitat, el qual pot ser útil per a restringir iteracions no necessàries en estructures de carpetes profundes o en sistemes de fitxers lents. També és possible desactivar la visualització de la mida de la carpeta triant Mostra sense mida (això pot millorar el rendiment en casos rars, però afecta altres característiques com l'ordenació).

  L'opció Estil de la data es pot utilitzar per a configurar el mode per a mostrar les dates en el Dolphin. És possible triar entre Relativa (p. ex., «Ahir, 3:00pm») o Absoluta (p. ex., «2020-12-23 15:00»).

### Navegació

Aquest grup conté les opcions que controlen com es navega en l'estructura de carpetes i es treballa amb els arxius.

Configuració de la Navegació al diàleg de preferències del Dolphin.

- L'opció per a obrir elements amb un o doble clic del ratolí és una opció de tot el sistema i es pot canviar en el mòdul Espai de treball → Comportament general a Arranjament del sistema.

- Els arxius seran oberts a l'interior del Dolphin, i no en una aplicació externa, si Obre els arxius com a carpetes està habilitat.

- Si Obre les carpetes en les operacions d'arrossegat està habilitada, si s'arrossega un element amb el ratolí i es manté al damunt d'una carpeta per un curt període de temps s'obrirà aquesta carpeta. Això permet moure o copiar elements ràpidament a les carpetes que estan diversos nivells més profunds a la jerarquia de carpetes.

### Serveis

Aquest grup ofereix una selecció dels serveis que es poden mostrar en el submenú Accions del menú contextual del Dolphin que apareix en fer clic en un fitxer o carpeta amb el botó dret del ratolí.

Configuració dels Serveis al diàleg de preferències del Dolphin.

Utilitzant l'opció Baixa serveis nous podreu obtenir serveis addicionals per al menú contextual.

Si teniu instal·lats els connectors del Dolphin per a Bazaar, Mercurial, Git o Subversion del mòdul kdesdk, aquests seran mostrats a la llista. Si aquests connectors estan habilitats i entreu en una carpeta que es troba sota el control de versions, l'estat de la versió (ha canviat localment, actualitzada, etc.) s'indicarà mitjançant icones i tindreu entrades addicionals en el menú contextual com comet, actualitza, afegeix, suprimeix, etc.

A la llista de serveis podreu triar si es mostraran les ordres Copia a, Mou a, Afegeix a Llocs, Ordena per, Mode de vista, Obre en una pestanya nova, Obre en una finestra nova, Copia la ubicació i Duplica aquí en el menú contextual.

El Dolphin s'haurà de reiniciar per a activar els canvis d'algunes d'aquestes opcions.

### Paperera

Aquest grup conté les opcions que controlen el comportament de la paperera.

Configuració de la Paperera al diàleg de preferències del Dolphin.

- Els fitxers antics tenen un nombre configurable de dies després dels quals es poden suprimir de forma automàtica.

- La mida de la paperera es pot limitar a un percentatge configurable a la mida del disc. Si s'arriba a aquest límit, es pot emetre un avís, o es poden suprimir de forma automàtica els fitxers més antics o més grans.

### Comentaris de l'usuari

Aquest grup conté les opcions de configuració que controlen la vostra informació de contribució sobre l'ús del Dolphin que compartiu amb els seus desenvolupadors.

Configuració Comentaris de l'usuari al diàleg preferències del Dolphin.

- Si ho voleu, podeu contribuir amb alguns comentaris sobre el Dolphin. Utilitzeu els controls lliscants per a configurar el vostre nivell de participació.

Estil de presentació de la vista de les carpetes
Estil de presentació de la vista de les carpetes

## Estil de presentació de la vista de les carpetes

Les opcions següents controlen com es mostrarà el contingut d'una carpeta a la vista del Dolphin, i s'emmagatzemen de manera predeterminada per a cada carpeta:

- Els modes de vista (Icones, Compacte, Detalls)

- L'ordenació dels elements, la qual es determina per l'ordre d'ordenació (ascendent, descendent) i l'atribut (com el nom, la mida...) en el que s'ordenen els elements

- Ordenació de carpetes i fitxers: les carpetes es mostraran primer?

- Vistes prèvies: es mostren en comptes de les icones (d'acord amb les opcions efectuades a la pestanya Vistes prèvies a la configuració General del Dolphin) o no?

- Els elements es mostren en grups en les vistes?

- Es mostren els fitxers ocults?

- Quina informació addicional (a més del nom) es mostra a les vistes Icones o Detalls?

L'estil de presentació de la vista es pot configurar al menú Visualitza, algunes (com el mode de vista) també es poden canviar utilitzant els botons de la barra d'eines.

### El diàleg Estil de presentació de la vista

El diàleg Estil de presentació de la vista.

El diàleg Estil de presentació de la vista es pot utilitzar per a modificar ràpidament l'estil de presentació per a moltes carpetes alhora. Això es fa per a la carpeta actual, per a la carpeta actual incloent totes les subcarpetes, o fins i tot per a totes les carpetes, depenent de l'opció escollida a la secció Aplica a.

Si Usa com a configuració predeterminada de visualització està habilitat, les propietats de la vista escollides també s'utilitzaran per a totes les carpetes que encara no tenen propietats de vista personalitzades.

Capítol 4. Referència d'ordres
Referència d'ordres

# Capítol 4. Referència d'ordres

De manera predeterminada, la barra de menús no és mostrada. Totes les accions descrites aquí són accessibles amb els botons de la barra d'eines o amb els elements al menú del botó Control de la barra d'eines.

## La barra de menús a la finestra principal del Dolphin

### El menú Fitxer

Fitxer → Crea nou

  Crea un nou objecte (com una carpeta o un fitxer de text) a la carpeta actual.

  Trobareu una explicació de tots els objectes disponibles en el manual del Konqueror al capítol Crea nou.

  ### Nota

  És possible crear els vostres propis elements de submenú Crea nou.... Utilitzeu els fitxers des del repositori del codi font del KIO com a referència i poseu el fitxer `.desktop` resultant a `.local/share/templates` en la vostra carpeta d'inici (l'adreça es pot determinar utilitzant l'ordre `kf5-config --path templates` en el Konsole), després torneu a iniciar el Dolphin.

Fitxer → Finestra nova (Ctrl+N)

  Obre una finestra nova del Dolphin.

Fitxer → Pestanya nova (Ctrl+T)

  Obre una pestanya nova.

Fitxer → Tanca la pestanya (Ctrl+W)

  Tanca la pestanya actual.

Fitxer → Desfés el tancament de la pestanya (Ctrl+Maj+T)

  Torna a obrir l'última pestanya tancada.

Fitxer → Reanomena (F2)

  Canvia el nom d'un element inclòs seleccionat. Obre el diàleg Reanomena per lots quan se seleccionen diversos elements.

Fitxer → Mou a la paperera (Supr)

  Mou l'element o elements seleccionats a la paperera.

Fitxer → Suprimeix (Maj+Supr)

  Suprimeix permanentment l'element o elements seleccionats. Els elements que no es mouen a la paperera no es podran restaurar.

Fitxer → Mostra la destinació

  Aquesta acció ressalta un enllaç de destinació en una finestra nova del Dolphin.

Fitxer → Duplica aquí (Ctrl+D)

  Crea duplicats dels elements seleccionats i adjunta una `còpia` al final dels seus noms.

Fitxer → Propietats (Alt+Retorn)

  Mostra el diàleg de propietats per a l'element o elements seleccionats.

Fitxer → Surt (Ctrl+Q)

  Surt del Dolphin.

### El menú Edita

Edita → Desfés (Ctrl+Z)

  Desfà l'última acció realitzada pel Dolphin.

Edita → Retalla (Ctrl+X)

  Retalla l'element o els elements seleccionats.

Edita → Copia (Ctrl+C)

  Copia l'element o elements seleccionats.

Edita → Enganxa el contingut del porta-retalls... (Ctrl+V) o Edita → Enganxa un fitxer o Edita → Enganxa una carpeta o Edita → Enganxa x elements

  Enganxa els elements actualment copiats/tallats a la carpeta actual. Si el porta-retalls no conté fitxers o carpetes, el contingut del porta-retalls (com les dades de text o d'imatge) s'enganxarà en un fitxer nou. El nom d'aquest fitxer s'introduirà en un diàleg.

Edita → Copia a la vista dividida inactiva (Ctrl+F5)

  Copia els elements actualment seleccionats des de la vista dividida activa a la vista dividida inactiva.

Edita → Mou a la vista dividida inactiva (Ctrl+F6)

  Mou els elements actualment seleccionats des de la vista dividida activa a la vista dividida inactiva. Estarà inhabilitada si l'usuari actual no té permís d'escriptura sobre els elements seleccionats.

Edita → Filtre... (Ctrl+I)

  Habilita i inhabilita la barra de filtres. També podeu utilitzar la drecera alternativa Maj+/ per a aquesta acció.

Edita → Cerca... (Ctrl+F)

  Obre la barra de cerca. Introduïu un terme de cerca al quadre d'edició i seleccioneu la cerca per al nom de fitxer o al contingut dels fitxers des de la carpeta actual o per tot arreu.

Edita → Selecciona-ho tot (Ctrl+A)

  Selecciona tots els fitxers i carpetes a la carpeta actual.

Edita → Inverteix la selecció (Ctrl+Maj+A)

  Selecciona tots els elements no seleccionats i desselecciona tots els elements seleccionats a la carpeta actual.

### El menú Visualitza

Visualitza → Apropa (Ctrl++)

  Augmenta la mida de les icones a la vista.

Visualitza → Redueix (Ctrl+-)

  Disminueix la mida de les icones a la vista.

Visualitza → Reinicia el zoom (Ctrl+0)

  Reinicia la mida de les icones a la vista predeterminada.

Visualitza → Mode de vista

  Canvia el mode de vista a Icones (Ctrl+1), Compacte (Ctrl+2) o Detalls (Ctrl+3).

Visualitza → Ordena per

  Canvia si els elements estan ordenats per Nom o un altre criteri descrit a Informació de la vista.

  Descendent inverteix l'ordre d'ordenació. Primer les carpetes ordena les carpetes abans que els fitxers.

Visualitza → Mostra la informació addicional

  Mostra la informació addicional descrita a Informació de la vista.

Visualitza → Mostra les vistes prèvies

  Mostra una vista prèvia simbòlica del contingut del fitxer en els diferents modes de vista.

Visualitza → Mostra en grups

  Mostra el contingut de la carpeta actual agrupat per l'opció seleccionada a Ordena per.

Visualitza → Mostra els fitxers ocults (Alt+.)

  Mostra tots els fitxers i subcarpetes ocults dins de la carpeta actual.Aquesta és una drecera alternativa Ctrl+H per a aquesta acció.

Visualitza → Divideix (F3)

  Habilita i inhabilita el mode de vista dividida.

Visualitza → Actualitza (F5)

  Torna a carregar la carpeta actual.

Visualitza → Atura

  Atura la càrrega/lectura del contingut de la carpeta actual.

Visualitza → Mostra els plafons

  Habilita i inhabilita els diferents plafons: Llocs (F9), Informació (F11), Carpetes (F7),Terminal (F4). Amb Bloqueja els plafons, la capçalera, la llegenda i dos botons restaran ocults per a estalviar espai, i els plafons seran immutables, amb Desbloqueja els plafons, la capçalera serà visible i el plafó es podrà moure a la dreta o esquerra, o fins i tot fora de la finestra principal.

Visualitza → Barra de localització → Ubicació editable (F6)

  Canvia la barra de localització entre els dos modes, el mode navega i el mode editable.

Visualitza → Barra de localització → Substitueix la ubicació (Ctrl+L)

  Canvia la barra de localització al mode editable, si és necessari, i selecciona la ubicació de tal manera que es pot substituir ràpidament.

Visualitza → Ajusta l'estil de presentació de la vista...

  Obre el diàleg Estil de presentació de la vista.

### El menú Ves

Ves → Amunt (Alt+Fletxa amunt)

  Canvia a la carpeta per sobre de la carpeta actual.

Ves → Enrere (Alt+Fletxa esquerra)

  Canvia a la carpeta vista prèviament.

Ves → Endavant (Alt+Fletxa dreta)

  Desfà una acció «Enrere».

Ves → Inici (Alt+Inici)

  Canvia a la carpeta d'inici de l'usuari, és a dir, /home/Pere/.

Ves → Pestanyes tancades recentment

  Mostra una llista de les pestanyes tancades recentment que es poden tornar a obrir.

### El menú Eines

Eines → Obre un terminal (Maj+F4)

  Obre el Konsole dintre de la carpeta actual.

Eines → Obre l'eina de cerca preferida (Ctrl+Maj+F)

  Obre l'eina de cerca preferida a la carpeta actual.

Eines → Compara els fitxers

  Compara els fitxers o carpetes actualment seleccionats amb el Kompare. Aquesta acció només s'habilitarà si hi ha seleccionats dos fitxers o carpetes.

Eines → Selecciona el joc de caràcters remot

  Permet triar de forma manual el joc de caràcters utilitzat per a una connexió remota.

### Els menús Arranjament i Ajuda

El Dolphin té la configuració comuna al KDE i els elements dels menús Arranjament i Ajuda. Per a obtenir més informació, vegeu les seccions sobre El menú Arranjament i El menú Ajuda en els Fonaments del KDE.

Capítol 5. Preguntes diverses
Preguntes diverses

# Capítol 5. Preguntes diverses

5.1. El Dolphin substitueix al Konqueror?
5.2. Com puc participar en el desenvolupament del Dolphin?
5.3. Com puc enviar informes d'error?
5.4. Com puc enviar automàticament peticions de característiques?

5.1. | El Dolphin substitueix al Konqueror?
| El Dolphin no pretén ser un competidor del Konqueror: El Konqueror actua com un visualitzador universal, capaç de mostrar pàgines HTML, documents de text, carpetes i molt més, mentre que el Dolphin pretén ser únicament un gestor de fitxers. Aquest enfocament permet optimitzar la interfície d'usuari per a la tasca de la gestió de fitxers.
5.2. | Com puc participar en el desenvolupament del Dolphin?

La forma més fàcil d'involucrar-se en el Dolphin és subscrivint-se a la llista de correu dels desenvolupadors kfm-devel i enviant-hi un correu electrònic. Indicant què podeu fer, quant de temps hi podeu dedicar, etc. Els desenvolupadors us faran saber què podeu fer en el projecte. Si desitgeu contribuir a la documentació podeu enviar un correu electrònic a la llista de l'equip de documentació del KDE.

5.3. | Com puc enviar informes d'error?
| El canal oficial per a la presentació d'informes d'errors és a través del sistema de seguiment d'errors del KDE. El seguidor d'errors del KDE es pot trobar a https://bugs.kde.org.
5.4. | Com puc enviar automàticament peticions de característiques?
| El canal oficial per a la presentació de peticions de característiques es realitza a través del sistema de seguiment d'errors del KDE. El seguidor d'errors del KDE es pot trobar a https://bugs.kde.org.

Capítol 6. Crèdits i llicència
Crèdits i llicència

# Capítol 6. Crèdits i llicència

Dolphin

Copyright del programa 2006–2014 Peter Penz `(peter.penz AT gmx.at)`, Frank Reininghaus `(frank78ac AT googlemail.com)` i Emmanuel Pescosta `(emmanuelpescosta099 AT gmail.com)`

Col·laboradors:

- Cvetoslav Ludmiloff `(ludmiloff AT gmail.com)`

- Stefan Monov `(logixoul AT gmail.com)`

- Michael Austin `(tuxedup AT users.sourceforge.net)`

- Bennett, Orville `(obennett AT hartford.edu)`

Copyright de la documentació 2005 Peter Penz `(peter.penz AT gmx.at)`

Copyright de la documentació 2006 Bennett, Orville `(obennett AT hartford.edu)`

Copyright de la documentació 2006 Michael Austin `(tuxedup AT users.sourceforge.net)`

Copyright de la documentació 2009 Frank Reininghaus `(frank78ac AT googlemail.com)`

Traductor/Revisor de la documentació: Antoni Bella `(antonibella5 AT yahoo.com)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.